b'\n_START_ARTICLE_\nHille Sarapuu\n_START_PARAGRAPH_\nHille Sarapuu (aastast 1970 Hille Bachmann; s\xc3\xbcndinud 12. detsembril 1937 Tallinnas) on eesti endine kiiruisutaja, jalgrattur ja motosportlane._NEWLINE_Ta hakkas uisutamisega tegelema Pelgulinna koolis, aastast 1952 treenis ta spordi\xc3\xbchingu Spartak liikmena Kalevi uisurajal. Ta on tulnud aastatel 1953\xe2\x80\x931957 kiiruisutamises 2 korda mitmev\xc3\xb5istluses ja 11 korda \xc3\xbcksikdistantsidel Eesti meistriks. Ta on p\xc3\xbcstitanud kiiruisutamises 16 Eesti rekordit, sealhulgas suures mitmev\xc3\xb5istluses 2 ja v\xc3\xa4ikeses mitmev\xc3\xb5istluses 3 rekordit._NEWLINE_Ta oli aastal 1968 N\xc3\xb5ukogude Liidu delegatsiooni koosseisus Rahvusvahelise Motospordi F\xc3\xb6deratsiooni motorallil; tagasiteel koju p\xc3\xb6\xc3\xb6rdus ta 25. juulil 1968 Viinis kohalikku politseisse, paludes Austria v\xc3\xb5imudelt poliitilist varjupaika. N\xc3\xb5ukogude v\xc3\xb5imu esindajatega kohtumast ta keeldus. Peatselt s\xc3\xb5itis ta edasi USA-sse, kuhu j\xc3\xa4i alaliselt elama ja sai k\xc3\xb5igepealt t\xc3\xb6\xc3\xb6d juuksuri-kosmeetikuna. Ta elab Baltimore\'is. Ta on m\xc3\xa4nginud panoraamfilmis "Ohtlikud kurvid".'